ประกาศกรมการขนส่งทางบก เรื่อง กำหนดคุณสมบัติด้านการลุกไหม้ การลามไฟของวัสดุที่ใช้ตกแต่งภายในรถโดยสาร (ฉบับที่ 2) พ.ศ. 2561
ประกาศกรมการขนส่งทางบก
เรื่อง
กำหนดคุณสมบัติด้านการลุกไหม้ การลามไฟของวัสดุที่ใช้ตกแต่งภายในรถโดยสาร (ฉบับที่
๒)
พ.ศ. ๒๕๖๑[๑]
 

ตามที่ได้มีประกาศกรมการขนส่งทางบก เรื่อง
กำหนดคุณสมบัติด้านการลุกไหม้ การลามไฟของวัสดุที่ใช้ตกแต่งภายในรถโดยสาร พ.ศ. ๒๕๕๙
ลงวันที่ ๑๔ ตุลาคม พ.ศ. ๒๕๕๙ ไว้แล้ว นั้น

เพื่อเป็นการส่งเสริมและสนับสนุนนโยบายการใช้รถโดยสารขนาดเล็กแทนรถตู้โดยสารอาศัยอำนาจตามความในข้อ
๑๔/๒ ของกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒ ซึ่งแก้ไขเพิ่มเติมโดยกฎกระทรวง ฉบับที่
๖๒ (พ.ศ. ๒๕๕๙) ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกออกประกาศไว้ ดังต่อไปนี้

ให้ยกเลิกความในข้อ ๑๘ ของประกาศกรมการขนส่งทางบก เรื่อง
กำหนดคุณสมบัติด้านการลุกไหม้การลามไฟของวัสดุที่ใช้ตกแต่งภายในรถโดยสาร
พ.ศ. ๒๕๕๙ และให้ใช้ความต่อไปนี้แทน
ข้อ ๑๘ ประกาศนี้ให้ใช้บังคับกับรถที่จดทะเบียนใหม่
รถที่มีการเปลี่ยนตัวถัง รถที่ได้จดทะเบียนไว้แล้วแต่ได้แจ้งเลิกใช้รถตามมาตรา ๗๙
แห่งพระราชบัญญัติการขนส่งทางบก พ.ศ. ๒๕๒๒ แล้วนำมาจดทะเบียนใหม่ซึ่งมีการเปลี่ยนตัวถัง
และรถที่มีการแก้ไขเปลี่ยนแปลงเครื่องอุปกรณ์หรือส่วนควบหรือการตกแต่งรถ
ซึ่งต้องใช้วัสดุตามที่กำหนดไว้ในประกาศนี้ ทั้งนี้ ตั้งแต่วันที่ ๑ กรกฎาคม ๒๕๖๒ เป็นต้นไป


ประกาศ ณ วันที่ ๒๑ มิถุนายน พ.ศ. ๒๕๖๑
สนิท พรหมวงษ์
อธิบดีกรมการขนส่งทางบก






พรวิภา/จัดทำ
๒ ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๖๖ ง/หน้า ๑๗/๑๓ กรกฎาคม ๒๕๖๑